**POREMEĆAJI GLASA U DJEČJOJ DOBI**

**Promuklost** mogu uzrokovati, osim već prethodno spomenutih ***kroničnog laringitisa ili kronične upale sluznice grkljana,*vokalnih čvorića ili nodula, te papiloma,i**

* **hiperkinetička disfonija**, hiperkinezija koja se javlja kao kompenzatorni, sekundarni mehanizam kod već postojećih organskih promjena na glasnicama ili kao primarni funkcionalni poremećaj. Uzrokovana je dugotrajnom, pogrešnom uporabom glasa, najčešće vikanjem, preglasnim govorom, napetim vokalnim igrama, pretjeranim čišćenjem grla ili kašljanjem. Hiperkinetička disfonija i vokalni noduli češći su u dječaka u dobi od šest godina, te između devete i jedanaeste godine, a nakon toga njihova pojavnost naglo pada s pubertetom. U oba slučaja glas djece zvuči isto: hrapav, šuman, mukao, s oscilacijama intenziteta i glasnoće bez modulacija. Frekvencija osnovnog tona je viša, iako se glas akustički čini dubljim. Dugotrajna hiperkinezija može prijeći u hipokineziju, pa glas zvuči poput šapta. Terapija u djece s vokalnim nodulima i hiperkinetičkom disfonijom je konzervativna, te sadrži vježbe disanja, vokalizacije, fonematske vježbe, metode forsiranja nazalonosti, metode slušanja kako bi se smanjila hiperkinezija. Ako su vokalni noduli tvrdi i fibrozni, slijedi kirurško odstranjenje uz obaveznu glasovnu terapiju.
* **psihogena disfonija** koja se javlja u djevojčica u doba predpuberteta ili puberteta, naglo pod utjecajem stresa ili pak bez nekih vidljivih razloga. Manifestira se gubitkom glasa, bez organske podloge, te na kraju
* **poremećaji glasa u pubertetu** koji se najčešće javljaju u dječaka izostankom mijenjanja dječjeg glasa u muški. Uzrok može biti u poremećaju lučenja hormona, što djeluje na rast larinksa ili se radi o zdravom muškom larinksu koji nije usvojio odgovarajuće fonacijske funkcije. Budući se radi o psihičkoj pozadini, u terapiji je potreban i psihološki tretman.

U tretmanu promuklost dječje dobi sudjeluje stručan tim kojega čine fonijatar, logoped, psiholog, neurolog …

Budući da na kvalitetu glasa utječu i odstupanja na razini rezonancije, poremećaji rezonancije podrazumijevaju povećanu ili smanjenu nazalnu komponentu govora.

**Poremećaji nazalnosti:**

* **hiperrinofonija** **–** kod svih glasova u govoru uočava se nazalni prizvuk
* **rinolalija –** nazalnost je toliko izražena da oštećuje ili onemogućava izgovor pojedinih glasova
* **hiporinofonija** **–** nazalnost nedostaje pri izgovoru glasova M, N, NJ, te oni poprimaju obilježja svojih oralnih parova B, D, LJ
* **miješana nazalnost** **–** podrazumijeva nepoželjnu prisutnost nazalnosti pri izgovoru oralnih glasova, te nedostatak nazalnosti kod nazala

U najčešće uzroke poremećaja rezonancije ubrajamo tonzilarne probleme (pojačane tonzile, adenoidne vegetacije), te različite vrste rascjepa (usne, usne i nepca, mekog nepca, mekog i tvrdog nepca, te rascjepe alveolarnog dijela, tj. čeljusti gornje vilice). Prema epidemiološkim studijama, na 581 živorođeno dijete, rodi se jedno s rascjepom, a dječaci su ugroženija skupina u odnosu na djevojčice.

Prema istraživanju iz 2005. godine (Dembitz, Bagatin), nove rehabilitacijske metode u terapiji djece s rascjepom dovele su do odličnih rezultata. 75% ispitanika imalo je uredan razvoj govora, 20% blagu nazalnost, koja se javljala povremeno ili s blažim intenziteom, a 5% je imalo znatnu  nazalnost i slabiji razvoj govora. U terapiji djece s rascjepima bio je uključen cijeli tim stručnjaka: kirurg, logoped, ortodont, te po potrebi i audiolog, otolog, fonijatar, pedijatar, psiholog, dječji stomatolog i socijalni radnik.

**Što je potrebno učiniti da bi se izbjegla dugotrajna promuklost, tj. poremećaji glasa u djece predškolske dobi?**

Naravno, prevencija, rano otkrivanje i tretiranje problema glasa u dječjoj dobi. Inače se krivo stečeni fonatorni mehanizmi prenose u odraslu dob. Prenaprežući se, dolazi do dugotrajne promuklosti koja može izazavati trajne promjene na glasnicama, a time negativno utjecati na profesionalni izbor pojedinca te uspješnost u komunikaciji u daljnjem životu.

**Što svakako treba izbjeći?**

Glavni uzrok promuklosti dječje dobi je dugotrajna zlouporaba glasa (vikanje, deranje, kreštanje, nadglasavanje, duži govor u buci i sl.)  i nepravilna primjena mehanizama za proizvodnju glasa. Iz navedenog proizlazi da svakako treba izbjegavati preglasan i naporan govor; nepotrebno i dugotrajno vikanje, deranje, kričanje, dozivanje na daljinu, te govor u buci. Nadalje, izbjegavati boravak u prostorijama s vrućim, prehladnim, suhim i zagađenim zrakom (dimom cigareta ili prašinom), i na kraju, prezačinjena jela i pića koja iritiraju sluznicu larinksa (hladna, vruća, kisela, paprena, ljuta jela, veće količine meda i slatkiša, gazirana pića…).

**Što djecu treba naučiti? Kako da čuvaju i očuvaju svoj glas?**

* pretjerano ne naprezati glas vičući, vrišteći, pjevajući ili proizvodeći glasne zvukove koji im opterećuju glasnice
* izbjegavati ustrajno i pretjerano čišćenje grla ili kašljanje, bolje je nježno gutanje
* ne tjerati glas da “previše radi”, naučiti ga da se “odmara” (u vrtiću, na igralištu, kod kuće…)
* prići bliže osobi s kojom razgovaraju
* ne dovikivati se iz susjednih prostorija
* paziti da grkljan nije presuh: kako bi se to izbjeglo treba piti dovoljno vode, izbjegavati zadimljene prostorije, ne uzimati pića i jela s kofeinom jer isušuju grlo (gazirani sokovi, čaj i čokolada u većim količinama)
* ako su uključeni u logopedsku terapiju, treba naučiti govoriti na opušten način, stvarati tih i lak glas “pomažući glasnicam da se odmore” (učiti vježbe slušanja, disanja, vokalnog igranja, osvještavati usnu šupljinu kao rezonator…)
* provoditi preporuku o poštedi i odmoru glasa potpunom šutnjom, izbjegavati šapat

**Uloga roditelja**

Ako dijete duži period neadekvatno upotrebljava svoj glas ili promuklo govori, svakako treba potražiti savjet stručnjaka logopeda, te pregled specijalista, otorinolaringologa-fonijatra. Za vrijeme glasovno-govorne terapije, roditelj s djetetom treba pratiti situacije u danu u kojima dijete zloupotrebljava svoj glas i u kojem obliku. Prema savjetu logopeda, roditelj mora i kod kuće sa svojim djetetom izvoditi vježbe disanja, relaksacije i relaksirane fonacije.